b'\n_START_ARTICLE_\nPyynikin k\xc3\xa4sity\xc3\xb6l\xc3\xa4ispanimo\n_START_SECTION_\nNopeaa kasvua alkuvuosina\n_START_PARAGRAPH_\nPanimo aloitti toimintansa vuoden 2012 lopulla vuokraamalla aikaisemmin VainioKetolalla, Lapin Voimalla ja K\xc3\xa4sity\xc3\xb6l\xc3\xa4ispanimo 101:ll\xc3\xa4 k\xc3\xa4yt\xc3\xb6ss\xc3\xa4 olleet laitteet. Aiemmista panimoista mukana oli Tuomas Pere, ja hallinnosta vastasi h\xc3\xa4nen veljenpoikansa Rauno Pere. Panimon oli tarkoitus olla niin sanottu pubipanimo, mutta runsaan ulkopuolisen kiinnostuksen vuoksi suunnitelma muutettiin pienpanimoksi, jota py\xc3\xb6rittiv\xc3\xa4t aluksi osakkaat, vapaaehtoiset ja opiskelijat. Panimo olikin aluksi kytk\xc3\xb6ksiss\xc3\xa4 Bar 101 Beers -nimiseen, Pirkankadulla sijainneeseen ravintolaan, joka suljettiin tammikuun 2014 aikoihin. Vuoden 2012 lopulla yhti\xc3\xb6 j\xc3\xa4rjesti ensimm\xc3\xa4isen osakeannin, joka lis\xc3\xa4si panimon osakkeenomistajien m\xc3\xa4\xc3\xa4r\xc3\xa4\xc3\xa4 noin 300:lla, ja jo kev\xc3\xa4\xc3\xa4ll\xc3\xa4 2013 avattiin toinen osakeanti, joka p\xc3\xa4\xc3\xa4ttyi loppuvuodesta 2014. Valmistusluvan panimo sai Valviralta 24. toukokuuta 2013, ja samoihin aikoihin se julkisti ensimm\xc3\xa4iset oluensa markkinoille. Lanseerattujen oluiden joukossa olivat muun muassa Simo Frang\xc3\xa9nin mukaan nimetty vehn\xc3\xa4olut ja Pikkuportteri._NEWLINE_Panimo etsi alkuvuodesta 2013 tuotantotiloja ja l\xc3\xb6ysi ne lopulta Raholasta Atrian entisest\xc3\xa4 hallista. Yrityksen suunnitelma \xe2\x80\x9dnestem\xc3\xa4isest\xc3\xa4 osingonjaosta\xe2\x80\x9d eli panimon tuotteisiin oikeuttaneiden lipukkeiden jakamisesta joutui samoihin aikoihin tarkastelun kohteeksi, ja ajatuksesta luovuttiin my\xc3\xb6hemmin. Panimon Patasyd\xc3\xa4n-yhteisty\xc3\xb6olut myi hyvin kes\xc3\xa4ll\xc3\xa4 2013. Kev\xc3\xa4\xc3\xa4ll\xc3\xa4 2014 panimorakennuksessa syttyi tulipalo, jonka aiheuttamat tuhot keskeyttiv\xc3\xa4t tuotannon usean kuukauden ajaksi, ja panimon toiminta oli l\xc3\xa4hell\xc3\xa4 loppua kokonaan. Tuotantokatkon aikana panimon Vahvaportterin saksalaisessa oluttapahtumassa saama kultamitali toi panimolle median\xc3\xa4kyvyytt\xc3\xa4. Syksyll\xc3\xa4 2014 toimintansa aloitti Tuomas Peren ideoima ja Suomen alkoholilains\xc3\xa4\xc3\xa4d\xc3\xa4nt\xc3\xb6\xc3\xa4 kritisoiva Papabeers-niminen, Virosta k\xc3\xa4sin toiminut verkkokauppa vahvempien kuin kauppavahvuisten oluiden myynnin mahdollistamiseksi suomalaisille kuluttajille. Alkuvuonna 2015 panimo p\xc3\xa4\xc3\xa4tti suuresta kysynn\xc3\xa4st\xc3\xa4 johtuen uudesta osakeannista, jolla rahoitettiin tuotantokapasiteetin kasvattaminen kymmenkertaiseksi ja uuden kapasiteetin mahdollistama valtakunnallinen myynti. K\xc3\xa4sity\xc3\xb6l\xc3\xa4isoluiden nousseen suosion my\xc3\xb6t\xc3\xa4vaikutuksella anti onnistui. Se nosti omistajam\xc3\xa4\xc3\xa4r\xc3\xa4n yli tuhanteen ja ker\xc3\xa4si uutta p\xc3\xa4\xc3\xa4omaa yli 300\xc2\xa0000 euroa. Panimolle ker\xc3\xa4ttiin uutta laitteistoa ymp\xc3\xa4ri Suomea, muun muassa uusi tuotteiden laatua tasoittanut pullotuslaitteisto Nokian Panimolta, ja tuotevalikoimaa kasvatettiin ja muutettiin._NEWLINE_Toukokuussa 2015 panimolle my\xc3\xb6nnettiin Kultainen Humala -kunniamaininta SOPP-tapahtumassa. Hein\xc3\xa4kuussa se toi markkinoille Suomen ensimm\xc3\xa4isen gluteenittoman IPA:n. Loppusyksyst\xc3\xa4 2015 panimon yhteyteen avattiin panimokauppa. Marraskuun alussa panimo lanseerasi uuden Sessiosarja-tuoteryhm\xc3\xa4n ja sen oluista muodostetun kuuden eri oluen sixpackin, jonka myynti alkoi joulukuussa suurella kysynn\xc3\xa4ll\xc3\xa4 ja joka oli Rauno Peren mukaan tiett\xc3\xa4v\xc3\xa4sti ensimm\xc3\xa4inen s\xc3\xa4\xc3\xa4nn\xc3\xb6lliseen p\xc3\xa4ivitt\xc3\xa4istavarakauppamyyntiin tullut eri oluiden sixpack. Panimon tuotteiden saatavuus v\xc3\xa4hitt\xc3\xa4ismyynnist\xc3\xa4 kasvoi voimakkaasti alkuvuodesta, ja vuoden 2016 lanseerauksiin lukeutuivat muun muassa metalliyhtye Diablon stout, Maisteri Simo ja Mestari Timo -nimikko-oluet \xe2\x80\x9dKahvakuula\xe2\x80\x9d-pakkauksessaan, yhteisty\xc3\xb6n aloittaminen jalkapalloseura Tampere Unitedin kanssa ja Biohit Oyj:n kanssa suunniteltu matalan asetaldehyditason IPA.\n_START_SECTION_\nNousu suurimpien suomalaispanimojen joukkoon\n_START_PARAGRAPH_\nKes\xc3\xa4ll\xc3\xa4 2016 panimo aloitti uuden osakeannin toimintansa ja laitteistonsa kehitt\xc3\xa4misen rahoittamiseksi alkuper\xc3\xa4isen\xc3\xa4 tavoitteenaan 2,4 miljoonan litran tuotantom\xc3\xa4\xc3\xa4r\xc3\xa4 vuodelle 2018. Vuonna 2017 panimo tekikin rahoituksen turvin suuria investointeja, jotka nostivat yrityksen valmistuskapasiteetin moninkertaiseksi, 15 miljoonaan litraan vuodessa, ja paransivat panimon mahdollisuutta alkaa tuottaa voittoa. Yritys muutti vanhan rakennuksensa naapurikiinteist\xc3\xb6\xc3\xb6n parempien toimitilojen per\xc3\xa4ss\xc3\xa4. Panimo otti k\xc3\xa4ytt\xc3\xb6\xc3\xb6n my\xc3\xb6s Pyynikin Juomat -aputoiminimen siiderien, lonkeroiden ja juomasekoitusten valmistusta varten. Pyynikin k\xc3\xa4sity\xc3\xb6l\xc3\xa4ispanimon tuotteet p\xc3\xa4\xc3\xa4siv\xc3\xa4t uusiin suuriin kotimaisiin jakelukanaviin, ja niit\xc3\xa4 myytiin aktiivisesti my\xc3\xb6s ulkomaille. Yritys jatkoi pullotettujen oluiden tuottamista mutta siirtyi valtaosin t\xc3\xb6lkkipakkauksiin. Yrityksen valmistama Mosaic Lager voitti kes\xc3\xa4ll\xc3\xa4 2017 sarjansa World Beer Awards -kilpailussa. Panimon muita vuoden 2017 tapahtumia olivat Petri Nyg\xc3\xa5rdin nimikko-olut, ravintolalaiva Pyynikin Maistelulaivan vuokraus Ratinan suvannossa kes\xc3\xa4n ajaksi ja reagointi suunniteltuun alkoholilains\xc3\xa4\xc3\xa4d\xc3\xa4nn\xc3\xb6n uudistukseen sek\xc3\xa4 tislaamotoiminnan aloittamisen suunnittelu. Loppuvuonna 2017 panimo, Restamax ja Hans V\xc3\xa4lim\xc3\xa4ki perustivat Max Brewing Oy:n, joka perusti panimoravintolan Tampereen ydinkeskustaan._NEWLINE_Alkoholilains\xc3\xa4\xc3\xa4d\xc3\xa4nn\xc3\xb6n uudistamisen my\xc3\xb6t\xc3\xa4 Pyynikin k\xc3\xa4sity\xc3\xb6l\xc3\xa4ispanimo sai maaliskuussa 2018 vuoden m\xc3\xa4\xc3\xa4r\xc3\xa4aikaisluvan enint\xc3\xa4\xc3\xa4n 12-prosenttisten juomien ulosmyyntiin panimomyym\xc3\xa4l\xc3\xa4st\xc3\xa4\xc3\xa4n. Panimon ymp\xc3\xa4rille alettiin my\xc3\xb6s suunnitella el\xc3\xa4myskeskusta, johon sis\xc3\xa4llytettiin muun muassa maailman ensimm\xc3\xa4inen olutsauna. Panimon tuotteiden kysynt\xc3\xa4 pysyi valtavana, sill\xc3\xa4 maaliskuussa 2018 se pystyi kapasiteettia yl\xc3\xb6sajettaessa tyydytt\xc3\xa4m\xc3\xa4\xc3\xa4n edelleen vain noin nelj\xc3\xa4sosan kysynn\xc3\xa4st\xc3\xa4\xc3\xa4n. Poikkeuksellisen kuuman kes\xc3\xa4n 2018 aikana tilauksista pystyttiin t\xc3\xa4ytt\xc3\xa4m\xc3\xa4\xc3\xa4n kolmasosa, ja ulkomaanvienti pys\xc3\xa4ytettiin hetkellisesti_NEWLINE_. Kapasiteettia lis\xc3\xa4ttiin hieman syksyll\xc3\xa4 2018 asennetulla 40\xc2\xa0000 litran k\xc3\xa4ymistankilla, ja toimenpiteet kapasiteetin kasvattamiseksi ja tuotannon kehitt\xc3\xa4miseksi jatkuivat edelleen, mink\xc3\xa4 rahoittamiseksi k\xc3\xa4ynnistettiin osakeanti. Samoihin aikoihin julkistettiin tamperelaisista kaupunginosista teht\xc3\xa4v\xc3\xa4 24 oluen sarja. Syksyll\xc3\xa4 panimo voitti j\xc3\xa4lleen kansainv\xc3\xa4lisen kultamitalin, t\xc3\xa4ll\xc3\xa4 kertaa Pyynikin Stout -oluella.\n_START_SECTION_\nKansainv\xc3\xa4lisi\xc3\xa4 vientisopimuksia ja kiinteist\xc3\xb6investointihanke\n_START_PARAGRAPH_\nVuoden 2018 lopussa julkistettiin Pyynikin k\xc3\xa4sity\xc3\xb6l\xc3\xa4ispanimon oluiden vientisopimus Lidlin Euroopan-myym\xc3\xa4l\xc3\xb6ihin: sopimus kattoi 12 maata ja 2\xc2\xa0300 myym\xc3\xa4l\xc3\xa4\xc3\xa4. Maaliskuussa 2019 yritys solmi potentiaaliltaan Lidl-sopimustakin suuremman vientisopimuksen Japaniin. Alkuvuodesta panimolla oli my\xc3\xb6s pelko siit\xc3\xa4, kuinka k\xc3\xa4sity\xc3\xb6l\xc3\xa4ispanimo-sanaa saisi lainmuutoksen my\xc3\xb6t\xc3\xa4 k\xc3\xa4ytt\xc3\xa4\xc3\xa4, mink\xc3\xa4 vuoksi yritys lanseerasi Pyynikin Brewing Company -aputoiminimen. Samoihin aikoihin p\xc3\xa4\xc3\xa4ttyi panimokaupan vahvojen oluiden myynnin m\xc3\xa4\xc3\xa4r\xc3\xa4aikaislupa._NEWLINE_Loppuvuodesta 2019 panimo toi markkinoille alkoholittoman oluen, halvempia perusoluita ja virvoitusjuomia. Aikaisemmin samana vuonna se oli lanseerannut ensimm\xc3\xa4isen v\xc3\xa4kev\xc3\xa4n alkoholijuomansa, Payday Craft Gin -ginin, joka voitti heti kes\xc3\xa4ll\xc3\xa4 kultamitalin kansainv\xc3\xa4lisest\xc3\xa4 kilpailusta. Samaan aikaan panimo julkisti hankesuunnitelman siirty\xc3\xa4 kasvun maan viiden suurimman panimon joukkoon mahdollistavaan suurempaan tuotantolaitokseen arviolta vuoden 2021 aikana, jolloin sen silloisen kiinteist\xc3\xb6n vuokrasopimus oli p\xc3\xa4\xc3\xa4ttym\xc3\xa4ss\xc3\xa4. Tuotantokapasiteettia oli tarkoitus kasvattaa vuoden 2019 kolmesta miljoonasta litrasta kymmeneen miljoonaan litraan. Syyskuussa julkistettiin j\xc3\xa4lleen panimon kokoon n\xc3\xa4hden suuri kansainv\xc3\xa4linen vientisopimus, t\xc3\xa4ll\xc3\xa4 kertaa brittil\xc3\xa4isen olutverkkokaupan kanssa.\n_START_SECTION_\nValikoima\n_START_PARAGRAPH_\nPanimolla on tuotevalikoimassaan sek\xc3\xa4 kauppavahvuisia ett\xc3\xa4 vahvempia oluita useaan tuotekategoriaan jaoteltuna. Useiden ensimm\xc3\xa4isin\xc3\xa4 julkaistujen oluiden tyylillisesti tunnistettavat fantasia-aiheiset etiketit piirsi Tomi Mikkola. Oluiden lis\xc3\xa4ksi panimo on laajentanut tuotevalikoimaansa v\xc3\xa4keviin alkoholijuomiin ja virvoitusjuomiin._NEWLINE_Panimo on historiansa aikana tehnyt lukuisia yhteisty\xc3\xb6tuotteita ja tietyille asiakkaille luotuja tilaustuotteita, esimerkiksi Varustelekalle tehdyt Miehist\xc3\xb6-Pils ja Upseeri Ipa ja Hotelli Torni Tampereen baarin oluet, muun muassa Tenderi ja Pajavasara.\n_START_SECTION_\nMyynti\n_START_PARAGRAPH_\nPanimon yhteydess\xc3\xa4 toimii loppuvuodesta 2015 avattu kauppa, jossa myyd\xc3\xa4\xc3\xa4n kauppavahvuisten oluiden lis\xc3\xa4ksi muun muassa maltaita ja panimon logolla varustettuja tuotteita. Sen tuotteilla on maanlaajuinen j\xc3\xa4lleenmyyntiverkosto ravintoloissa ja v\xc3\xa4hitt\xc3\xa4iskaupassa. Alkossa panimon yksitt\xc3\xa4isi\xc3\xa4 tuotteita on vakiovalikoimassa, ja useita oluita myyd\xc3\xa4\xc3\xa4n tilausvalikoimassa. Ulkomailta Pyynikin tuotteita saa muun muassa usean eurooppalaisen maan Lidl-myym\xc3\xa4l\xc3\xb6ist\xc3\xa4. Ulkomaanviennin osuus panimon tuotannosta on vuonna 2019 arviolta noin 10\xc2\xa0%._NEWLINE_Osa panimon valmistamista tuotteista on niin sanottua kauppavahvuutta (>4,7 vol-%) vahvempia, mink\xc3\xa4 vuoksi Suomen alkoholilains\xc3\xa4\xc3\xa4d\xc3\xa4nt\xc3\xb6 muun muassa vuosien 2018\xe2\x80\x932019 jaksoa lukuun ottamatta on est\xc3\xa4nyt n\xc3\xa4iden oluiden myymisen suoraan panimolta, vaikka vertailun kohteena k\xc3\xa4ytettyjen olutta v\xc3\xa4kev\xc3\xa4mpien tilaviinien suoramyynti on laissa sallittu. Pyynikin k\xc3\xa4sity\xc3\xb6l\xc3\xa4ispanimo aloitti alkuvuosinaan poliittisena kannanottona rajoituksia vastaan myynnin sittemmin lopetetun virolaisen Papabeers-nimisen verkkokaupan kautta. Verkkokaupan kautta tilatut oluet valmistettiin Tampereella, kuljetettiin Viroon ja sielt\xc3\xa4 takaisin suomalaisille kuluttajille, ja panimo maksoi asiaankuuluvat verot Suomeen. My\xc3\xb6s alkoholin et\xc3\xa4myynti\xc3\xa4 ja -ostoa on k\xc3\xa4sitelty EU-tuomioistuinta my\xc3\xb6ten. Vuodesta 2018 panimolla oli jonkin aikaa lakiuudistusten tukemana vuoden m\xc3\xa4\xc3\xa4r\xc3\xa4aikaisen lupa myyd\xc3\xa4 omassa panimokaupassaan enint\xc3\xa4\xc3\xa4n 12 tilavuusprosentin vahvuisia juomia.\n_START_SECTION_\nOmistus\n_START_PARAGRAPH_\nPyynikin k\xc3\xa4sity\xc3\xb6l\xc3\xa4ispanimolla on julkisten osakeantiensa ansiosta suhteellisen pienest\xc3\xa4 koostaan huolimatta laaja omistajakunta. Yhti\xc3\xb6ll\xc3\xa4 oli syyskuussa 2019 noin 5\xc2\xa0000 osakkeenomistajaa. Yrityksell\xc3\xa4 on kaksi osakesarjaa: B-osakkeen \xc3\xa4\xc3\xa4nivalta on kahdeskymmenesosa A-osakkeen \xc3\xa4\xc3\xa4nivallasta. Vuonna 2020 p\xc3\xa4\xc3\xa4ttyv\xc3\xa4n osakeannin j\xc3\xa4lkeen yrityksell\xc3\xa4 on enint\xc3\xa4\xc3\xa4n 4\xc2\xa0240 A-osaketta ja 84\xc2\xa0520 B-osaketta, ennen mainittua antia noin 73\xc2\xa0% t\xc3\xa4st\xc3\xa4._NEWLINE_Yrityksen A-osakkeet ovat olleet kokonaan Peren suvun omistuksessa. Ennen vuonna 2017 p\xc3\xa4\xc3\xa4ttynytt\xc3\xa4 osakeantia suurin omistaja omisti alle 5\xc2\xa0% ja kymmenen suurinta yhteens\xc3\xa4 28\xc2\xa0% yhti\xc3\xb6n osakkeista. Paikallisten ja muualla Suomessa asuvien osakkaiden lis\xc3\xa4ksi panimolla on ollut historiansa aikana omistajia ainakin Ruotsissa, Tanskassa ja Saudi-Arabiassa.'